Kool Savas vörmalig King Kool Savas (* 10. Februar 1975 in Aken; als Savaş Yurderi ) is en düütschen Rapper, de vun Törken afstammen deit.
Mit sien Plattenfirma versöcht he, verscheden Künstlers uptoboen. He hett ünner annern Eko Fresh updeckt. In#N Momang sünd düsse Künstlers ünner verdrag bi em: DJ Nicon, Melbeatz, Ercandize, Caput, Amar, Sinan, Dina Rae und Moe Mitchell. Mit den Rapper „SD“ geev dat Theoter. Ok „Spontan“ hett dat Label verlaten un folg sien Fründ SD. Franky Kubrick (fröher „Karibik Frank“) hett bi Optik Records en Mixtape rutbröcht, steiht dor aver nich unner Verdrag. Vun Anfang 2005 af an hölpt Savas sien lüttjen Broder Pawel (Sinan), sien Cousin „Dimi“ un sien Swager „Igor“ bi dat Rappen. Düsse Jungs sünd tohopen mit MoTrip ut Aken de „Optik Youngstarz“
Eko Fresh hett an’t Enne vun dat Johr 2004 den Song „Die Abrechnung“ rutgahn laten. Dor disst he ünner annern ok Kool Savas. In’n Februar 2005 keem Kool Savas sien Antwoort: „Das Urteil“. Düt Leed konn een ümsünst up en Hip-Hop-Website dalladen un mehr as 100.000 Lüde hefft dat in wenig Daag maakt. De Server keem dor en tietlang nich mehr nah. Dor weer ok en Videoclip mit bi. De is vun de Tokiekers vun MTV 20 mol up den eersten Platz vun de TRL-Charts wählt wurrn. Dor konn Kool Savas as eerst Künstler överhaupt dat „TRL Golden Tape“ mit winnen.
Tohopen mit den Frankforter Rapper Azad bröch Savas 2005 dat Album „One“ rut. Dor weer de Hit „All 4 one“ mit bi. De Beat vun düt Leed is ok vun den US-amerikaanschen Raper Nas up sien Track „The Makings Of A Perfect Bitch“ bruukt wurrn. Nas harr den Beat bi den Produzenten vun den Beat höört un hett em so unbannig goot funnen, dat de Produzent bi Azad un Savas nahfraagt hett, ob he düssen Beat noch en anner Mol verköpen dröff. Azad un Savas hefft dor „Jo“ to seggt. Later is denn vertellt wurrn, Savas un Azad harrn düssenb Beat toeerst up Nas sien Album höört un denn eerst süms bruukt. Man dat Gegendeel stimmt.
In’n Summer 2006 hett Savas tohopen mit NoCode un RuffNuff Optik Swiez upmaakt. Dat is en Ünnerlabel vun Optik Records in de Swiez. Dor sünd in’n Momang Dezmond Dez ut Bern un DJ Pfund 500 ut Schaffhausen togangen. Över Optik Swiez is toeerst en Mixtape mit den Naam „Wer hatz erfunden?“ rutkamen. Dor sünd neven de Optik Army ok allerhand anner düütsche un swiezer Rappers bi tiogangen, so as MC Bogy, Kaas, Griot, Wicht, etc.
In’n März 2005 weer he de Middelpunkt för en Kampagne vun de Organisatschoon för de Rechten vun Tieren „People for the Ethical Treatment of Animals“. Dor spreek he sik ut gegen dat Ünnerbringen vun Tieren in grote Massen un meen, een scholl keen Fleesch eten.
He weer ok en wichtigen Deel vun de Anti-Cannabis-Kampagne „CanNObis“ vun dat Landekriminalamt Baden-Württemberg.
Kool Savas güng mit sien Familie in de Törkei torüch, as he een Johr oolt weer. Sien Vadder stammt ut Çorum/Törkie. He keem dor achter Trallen, vunwegen dat he in Saken vun de Politik anners dach, as de meisten. Dor möss Savas sien Mudder wedder üm torüch nah Aken. Anners weern se ehr an dat Leven gahn. 1987 is de Familie denn wedder tohopen ween un nah Berlin hentrocken. Dor kreeg Savas dat to’n eersten Mol mit Rap to doon.